b'\n_START_ARTICLE_\nMercedes-AMG\n_START_SECTION_\nHistoria\n_START_PARAGRAPH_\nAMG:n perustivat vuonna 1967 entiset Mercedes-insin\xc3\xb6\xc3\xb6rit Hans Werner Aufrecht ja Erhard Melcher. Nimi AMG tuli sanoista Aufrecht, Melcher ja Gro\xc3\x9faspach, Aufrechtin syntym\xc3\xa4paikan mukaan. Yhti\xc3\xb6 toimi aluksi Burgstettenissa, mutta muutti 1976 Affalterbachiin. Kilpamoottorien valmistus j\xc3\xa4i kuitenkin Burgstetteniin. Samalla Melcher luopui osakkuudestaan yhti\xc3\xb6ss\xc3\xa4, mutta j\xc3\xa4i kuitenkin ty\xc3\xb6ntekij\xc3\xa4ksi Burgstettenin toimipisteeseen._NEWLINE_Vuonna 1990 AMG oli jo arvostettu virityspaja ja se allekirjoitti Daimler-Benzin kanssa yhteisty\xc3\xb6sopimuksen. AMG:n p\xc3\xa4\xc3\xa4seminen Mercedeksen laajan j\xc3\xa4lleenmyyntiverkoston piiriin johti AMG:n omien mallien sarjavalmistukseen. Ensimm\xc3\xa4inen t\xc3\xa4llainen malli oli Mercedes-Benz C36 AMG vuonna 1993._NEWLINE_1. tammikuuta 1999 silloinen DaimlerChrysler hankki 51\xc2\xa0prosentin omistuksen AMG:st\xc3\xa4 ja sen nimeksi tuli Mercedes-AMG GmbH. Kilpamoottorien valmistus jatkui Burstetteniss\xc3\xa4 HWA-nimen alla, mik\xc3\xa4 my\xc3\xb6s on Aufrechtin perustama. 1. tammikuuta 2005 Aufrecht myi loputkin AMG:n osakkeistaan DaimlerChryslerille.\n_START_SECTION_\nTuotannon kehittyminen\n_START_PARAGRAPH_\nAMG aloitti kehitt\xc3\xa4m\xc3\xa4ll\xc3\xa4 ja testaamalla kilpamoottoreita. Yhti\xc3\xb6n toimiala laajeni Mercedes-autojen muokkaamiseen._NEWLINE_Aluksi AMG valmisti p\xc3\xa4ivitys- ja tarvikepaketteja Mercedes-Benz-malleihin R107, C107, W116, W123, W124, W126, R129 ja W201.\n_START_SECTION_\n1980-luku\n_START_PARAGRAPH_\n1980-luvun alkupuoliskolla AMG tarjosi my\xc3\xb6s erilaisia virityspaketteja moottoreihin, kevytmetallivanteita sek\xc3\xa4 ulkon\xc3\xa4k\xc3\xb6\xc3\xa4 parantavia osia. Tyypillinen AMG:n toimittama virityspaketti sis\xc3\xa4lsi moottorin iskutilavuuden kasvattamisen, uudet nokka-akselit, ilmansaannin parantamisen sek\xc3\xa4 kevyemm\xc3\xa4n venttiilikoneiston. Juuri tuotantoon tullut DOHC 32V oli AMG:n tuolloinen taidonn\xc3\xa4yte. Jopa harvinaisen Getragin 5-vaihteisen manuaalilaatikon pystyi tilaamaan AMG:lt\xc3\xa4, t\xc3\xa4t\xc3\xa4 ennen Mercedekselt\xc3\xa4 oli manuaalivaihteiston saanut V8-moottorin yhteyteen 1970-luvun alussa._NEWLINE_AMG:n tuohon aikaan tarjoamat vanteet olivat joko 15 tuuman tai 16 tuuman ATS AMG Five Spoke Road Wheelsit. Yleens\xc3\xa4 vanteet asennettiin yhdess\xc3\xa4 AMG:n jousituspakettien yhteydess\xc3\xa4, mihin kuului usein madalletut sek\xc3\xa4 j\xc3\xa4ykemm\xc3\xa4t jouset ja iskunvaimentimet._NEWLINE_Suosittuja olivat my\xc3\xb6s AMG-korisarjat. Niit\xc3\xa4 oli erilaisia aina hillityist\xc3\xa4 etuspoilereista koko auton levityssarjoihin. Muita tilattavissa olevia varusteita olivat muun muassa Recaro-penkki, pienempikeh\xc3\xa4inen ratti, ty\xc3\xb6kalusarja, chrome delete option, miss\xc3\xa4 kaikki auton kromiosat maalattiin (yleens\xc3\xa4 mustaksi), j\xc3\xa4\xc3\xa4kaappi, parempi \xc3\xa4\xc3\xa4nentoistoj\xc3\xa4rjestelm\xc3\xa4 sek\xc3\xa4 yksil\xc3\xb6llinen verhoilu.\n_START_SECTION_\nHammer\n_START_PARAGRAPH_\nW124-malliin perustuneen Mercedes-Benz 300E AMG \xe2\x80\x9dHammerin\xe2\x80\x9d esittely vuonna 1986 toi AMG:lle mainetta maailman nopeimman henkil\xc3\xb6auton valmistajana. Hammerissa oli 5,6-litrainen V8-moottori, joka oli teholtaan 360\xc2\xa0hv. Auton sanottiin olevan nopeampi kiihdytt\xc3\xa4ess\xc3\xa4 100\xe2\x80\x93200\xc2\xa0km/h kuin Lamborghini Countach. My\xc3\xb6hemmiss\xc3\xa4 vuosimalleissa tehoa oli viel\xc3\xa4 enemm\xc3\xa4n ja niihin sai tilata 17" AMG Aero 1 Hammer\xc2\xa0-vanteet.\n_START_SECTION_\nKilpatoiminta\n_START_PARAGRAPH_\n1960-luvun lopussa ja 1970-luvun alussa AMG otti osaa Span 24 tunnin ajoihin sek\xc3\xa4 European Touring Car Championshipiin Mercedes-Benz 300SEL 6.3 V8\xc2\xa0-mallilla. 1988 AMG ja Mercedes tekiv\xc3\xa4t yhteisty\xc3\xb6t\xc3\xa4 ottaen osaa DTM-sarjaan. AMG valmisti my\xc3\xb6s moottoreita (M271) Formula 3\xc2\xa0-luokkaan. Formula 1\xc2\xa0-sarjassa turva-autona k\xc3\xa4ytet\xc3\xa4\xc3\xa4n AMG:n valmistamia autoja.\n_START_SECTION_\nAMG nyky\xc3\xa4\xc3\xa4n\n_START_PARAGRAPH_\nKaikki AMG-moottorit kootaan k\xc3\xa4sin tehtaalla Affalterbachissa. Jokaisen moottorin p\xc3\xa4\xc3\xa4ll\xc3\xa4 on sen valmistaneen henkil\xc3\xb6n allekirjoitus.'